Αχιλλέας Ζαπράνης

Ο Αχιλλέας Ζαπράνης (1965) είναι Έλληνας καθηγητής Χρηματοοικονομικής και Νευρωνικών Συστημάτων και τέως Πρύτανης του Πανεπιστημίου Μακεδονίας. Το ερευνητικό και συγγραφικό του έργο επικεντρώνεται στη Χρηματοοικονομική Μηχανική, τα Νευρωνικά Δίκτυα, τη Μηχανική Μάθηση και τις εφαρμογές ψηφιακών τεχνολογιών στη Χρηματοοικονομική.

 Βιογραφικά στοιχεία 
Γεννήθηκε στη Δράμα το 1965. Είναι απόφοιτος του Τμήματος Μηχανολόγων Μηχανικών του [Αριστοτελείου Πανεπιστημίου Θεσσαλονίκης] (1989). Το 1992 ολοκλήρωσε τις μεταπτυχιακές σπουδές του (MSc) στην Επιστήμη Υπολογιστών με διάκριση στο Πανεπιστημιακό Κολέγιο του Λονδίνου (University College London). Η μεταπτυχιακή του εργασία, που αφορούσε πρόβλεψη αποδόσεων μετοχών με νευρωνικά δίκτυα σε συνεργασία με τη National Westminster Bank, δημοσιεύθηκε στο περιοδικό Neural Networks.

Το 1993 ξεκίνησε την εκπόνηση της διδακτορικής του διατριβής στο London Business School (LBS), στο πλαίσιο του προγράμματος NCTT (National Computing and Telecommunications Transfer) του Υπουργείου Εμπορίου και Βιομηχανίας του Ηνωμένου Βασιλείου. Αναγορεύθηκε διδάκτορας στην Επιστήμη των Αποφάσεων (Decision Science) με διάκριση το 1997.

 Ακαδημαϊκή σταδιοδρομία 
Το 1998 εκλέχθηκε Λέκτορας στο Πανεπιστήμιο Μακεδονίας και από το 2014 υπηρετεί ως Καθηγητής Χρηματοοικονομικής και Νευρωνικών Συστημάτων στο Τμήμα Λογιστικής και Χρηματοοικονομικής. Έχει διδάξει προπτυχιακά και μεταπτυχιακά μαθήματα στο Πανεπιστήμιο Μακεδονίας, καθώς και σε μεταπτυχιακά προγράμματα του Οικονομικού Πανεπιστημίου Αθηνών και του Αριστοτελείου Πανεπιστημίου Θεσσαλονίκης.

Έχει διατελέσει Πρύτανης (2014–2018), Αντιπρύτανης Οικονομικού Προγραμματισμού και Ανάπτυξης (2010–2014), και Πρόεδρος της Επιτροπής Ερευνών του Πανεπιστημίου Μακεδονίας. Σήμερα είναι Διευθυντής του Εργαστηρίου Χρηματοοικονομικής Τεχνολογίας και Στρατηγικής Τεχνητής Νοημοσύνης (FTSAI) και του Μεταπτυχιακού Προγράμματος Σπουδών στη Χρηματοοικονομική Τεχνολογία.

 Ερευνητικό έργο 
Το επιστημονικό του έργο επικεντρώνεται στη Χρηματοοικονομική Μηχανική, την πρόβλεψη με χρήση Νευρωνικών Δικτύων, την αναγνώριση προτύπων στην Τεχνική Ανάλυση, την τιμολόγηση παραγώγων καιρού, καθώς και στη χρήση μη παραμετρικών μεθόδων σε μοντέλα αποτίμησης. Τα τελευταία χρόνια εστιάζει στη διερεύνηση των επιπτώσεων των ψηφιακών τεχνολογιών — όπως η τεχνητή νοημοσύνη, η τεχνολογία αλυσίδων συστοιχιών (blockchain) και η αποκεντρωμένη χρηματοοικονομική (DeFi) στο χρηματοοικονομικό σύστημα. 

Έχει συγγράψει πέντε επιστημονικές μονογραφίες - τέσσερεις μονογραφίες στους διεθνείς εκδοτικούς οίκους Springer και Wiley,  μία μονογραφία στον ελληνικό εκδοτικό οίκο Κλειδάριθμος, δύο βιβλία επίσης στον ελληνικό εκδοτικό οίκο Κλειδάριθμος, ενώ έχει δημοσιεύσει περισσότερα από 100 επιστημονικά άρθρα σε πρακτικά συνεδρίων και σε διεθνή επιστημονικά περιοδικά όπως τα IEEE Transactions on Neural Networks, Neural Computing and Applications, Neurocomputing, Journal of Forecasting και άλλα. Το έργο του έχει ξεπεράσει τις 1.300 αναφορές στη βάση Google Scholar.

 Διασύνδεση με επιχειρήσεις και οργανισμούς 
Ο Αχιλλέας Ζαπράνης έχει εμπλακεί σε δραστηριότητες που αφορούν τη διασύνδεση της ακαδημαϊκής έρευνας με τον ιδιωτικό τομέα, παρέχοντας συμβουλευτικό έργο σε χρηματοοικονομικά ιδρύματα και επιχειρήσεις τεχνολογίας. Έχει διατελέσει μέλος του Διοικητικού Συμβουλίου της Αλεξάνδρειας Ζώνης Καινοτομίας Α.Ε., Γενικός Διευθυντής και μέλος του Διοικητικού Συμβουλίου της Βορειοελλαδικής ΑΕΠΕΥ. Μεταξύ των φορέων με τους οποίους έχει συνεργαστεί περιλαμβάνονται  η Société Générale, η ATOS (θυγατρική της Crédit Lyonnais) και η Rockport Capital Inc. του Peter Ackerman. Το αντικείμενο της συνεργασίας περιλαμβάνει θέματα διαχείρισης κινδύνου, tactical asset allocation και ανάλυσης χρηματοοικονομικών δεδομένων με τη χρήση νευρωνικών δικτύων.

 Δημόσια παρουσία 
Διατηρεί παρουσία στον δημόσιο λόγο μέσω έντυπων και ηλεκτρονικών μέσων ενημέρωσης, τοποθετούμενος σε θέματα που αφορούν την ανώτατη εκπαίδευση, την τεχνολογική εξέλιξη, την οικονομική πολιτική και κοινωνικά ζητήματα. Οι δημόσιες παρεμβάσεις του περιλαμβάνουν αναλύσεις με βάση επιστημονικά δεδομένα και συχνά ενσωματώνουν διεπιστημονικές οπτικές.

 Οικογένεια 
Ο Αχιλλέας Ζαπράνης είναι παντρεμένος με την Διονυσία Κανελλοπούλου από το 2023. Έχει έναν γιο, τον Δημήτρη, που γεννήθηκε το 2000, από τον προηγούμενο γάμο του με την Φωτεινή Αργύρη.

 Συνεντεύξεις και άρθρα στον Τύπο 
 Ίσως πρέπει να αρχίσουμε να διεκδικούμε κάτι…, Liberal, 18.12.24
 Η χρεοκοπία της "ιδεολογικής πολιτικής" στα πανεπιστήμια, Liberal, 6.2.2024
 Πόσο ασφαλείς είναι οι Έλληνες καταθέτες μετά την αναταραχή με τις Credit Suisse και SVB;, ΕΘΝΟΣ, 19.3.2023
 Το «καλό Πανεπιστήμιο» στο εξωτερικό είναι το ακριβώς αντίθετο από το ελληνικό, VIMAONLINE.GR, 15.1.2022
 Ποιος θα βάλει φρένο στον περιθωριακό πολιτικό εξτρεμισμό;, Liberal, 11.3.2021
 Πανεπιστημιακό άσυλο: Ένα παράδοξο της νεοελληνικής πραγματικότητας, HuffPost, 16.7.2019
 Οριστικά στη Θέρμη πάει το Πανεπιστήμιο Μακεδονίας, Voria.gr, 29.5.2018
 Η ζοφερή εικόνα, ΤΑ ΝΕΑ, 22.6.2018
 Μαθήματα πολιτικής βίας στο ελληνικό Πανεπιστήμιο, HuffPost, 18.12.2017
 Πρύτανης ΠΑΜΑΚ κατά Γαβρόγλου: Μόνο που δεν μου έχει ζητήσει να κάνω πηδηματάκια μπροστά από την πόρτα, ΠΡΩΤΟ ΘΕΜΑ, 13.11.2017
 Το ΠΑΜΑΚ δεν θα υποκύψει στην εξαλλοίωση του ρόλου του, Η ΚΑΘΗΜΕΡΙΝΗ, 6.4.2017
 Παρουσίες και παρασκήνιο από την εμφάνιση Καραμανλή στο Βελλίδειο, Ελεύθερος Τύπος, 9.5.2017
 Η επανάσταση της λογικής στα χρόνια της ανθρωποφαγίας και του λαϊκισμού, thestival, 23.2.2016
 Η ποντιακή διάλεκτος «μπαίνει» στο Πανεπιστήμιο Μακεδονίας, ESOS, 29.6.2016
 Διευρύνεται η συνεργασία του Πανεπιστημίου Μακεδονίας με το Κρατικό Θέατρο Βορείου Ελλάδος, ΚΘΒΕ, 25.11.2015

 Παραπομπές 

Κατηγορία:Έλληνες πανεπιστημιακοί του 20ού αιώνα